Er het mit dr Muus uf d Wältchugle klicket  u gwartet was jitz äch chämi. Lang isch nüüt passiert, plötzlich isch es nöijs Bild uftoucht mit eme Fänschterli zum Dryschrybe. Dr Benni het sy Name ynegschribe und uf »Suchen" klickt. Nach es paar Sekunde isch e längi Lyschte cho, mit huuffe andere Lüt wo äuä alli ou Benni heisse. Mit viel Pröble und umeklicke het dr Benni gly mal usegfunde, wi me mit däm Ding cha spile. Das isch ja würklech bubiliecht! «Was di Grosse da geng für es Gschyss drum mache!» het är dänkt. Dr Benni isch muetiger worde, het  »Chaschperli" ynegschribe oder "Guggumere". Es het nid viel Schlaus usegluegt. Aber einisch het är »Prinzessin" gschribe u nächhär wider uf »Suchen" drückt. Dr Bildschirm isch hällblau worde u nächhär sy komischi Zeiche druuf erschyne. Dr Benni het mit dr Muus wölle klicke aber nüüt isch passiert, är het dermit chönne umereifle wie är het wölle. Dr Bildschirm isch langsam dunkler u nächhär schwarz worde. De het dr Muuszeiger uf em Bildschirm von elei aafa umeloufe.